Nóg 'n Eskom-raadslid pak sy tasse | Maroela Media
George Sebulela. Foto: ANA
Nóg 'n Eskom-raadslid het Vrydag by die kragvoorsiener bedank, glo weens 'n konflik van belange.
George Sebulela was 'n onafhanklike, nie-uitvoerende direkteur. Hy is die president en uitvoerende hoof van die globale finansiële dienste groep Sebvest Holdings, en die voormalige sekretaris-generaal van die swart sakeraad (BBC).
Jabu Mabuza, Eskom-voorsitter, het gesê Sebulela se bedanking kom in die lig van regsadvies wat hy ingewin het oor sy voortgesette betrokkenheid by Eskom nadat die raad bewus geword van konflik van belange. Mabuza het egter nie uitgebrei wat presies dié konflik van belange is nie.
"In hierdie verband het mnr. Sebulela die korrekte besluit geneem om uit die raad te bedank en te help om te verseker dat die aanvaarbare standaard van goeie korporatiewe bestuur gehandhaaf word," het Mabuza gesê.
"Die raad is bewus daarvan dat daar in die media beweer word dat ander direkteure ook vandag uit Eskom se raad bedank het. Hierdie inligting is totaal onwaar."
Maandag het Thava Govender, die uitvoerende groepshoof vir opwekking, sy bedanking ingedien nadat hy in Maart vanjaar in die posisie aangestel is. Johnny Dladla het ook verlede week as uitvoerende hoof van Eskom Rotek Industries bedank, 'n Eskom-filiaal wat konstruksie-, instandhoudings- en vervoerdienste verskaf.
Eskom het gesê Pravin Gordhan, minister van openbare ondernemings, is van Sebulela se bedanking in kennis gestel.